การสุ่มตัวอย่างถ่านหินเพื่อทำการวิเคราะห์คุณสมบัติถ่านหิน
	ในปัจจุบันถ่านหินได้มีการใช้งานที่หลากหลายไม่ว่าจะเป็น การใช้เป็นเชื้อเพลิงในการผลิตกระแสไฟฟ้า การใช้ในภาคอุตสาหกรรม เช่น อุตสาหกรรมซีเมนต์ อุตสาหกรรมกระดาษ การใช้เป็นสารดูดกลิ่น ถ่านหินสามารถแบ่งประเภทตามการใช้งานหลัก ๆ ได้ 4 ประเภท คือ 1) แอนทราไซต์ 2) บิทูมินัส 3) ซับบิทูมินัส 4) ลิกไนต์ 
ถ่านหินส่วนใหญ่ในประเทศไทยเป็นถ่านหินลิกไนต์ที่มีคุณภาพต่ำ พบมากที่เหมืองแม่เมาะ จังหวัดลำปาง 
มีค่าความร้อนเฉลี่ย 2,700 kcal/kg ซึ่งในอุตสาหกรรมหลายประเภทต้องการถ่านหินที่มีค่าความร้อนสูง ได้แก่
ถ่านหินประเภทแอนทราไซต์ หรือ บิทูมินัส จึงจำเป็นต้องมีการนำเข้าถ่านหินจากต่างประเทศ ซึ่งการนำเข้าถ่านหินนี้นอกจากจะนำมาใช้ในอุตสาหกรรมต่าง ๆ ในประเทศแล้ว ยังมีการกองเก็บถ่านหินหรือนำมาผ่านการแปรรูป
เพื่อส่งออกไปต่างประเทศอีกด้วย
	สำหรับขั้นตอนการส่งออกถ่านหินจะผ่าน 3 หน่วยงานหลัก คือ 1) กรมพัฒนาพลังงานทดแทนและอนุรักษ์พลังงาน โดยผู้ส่งออกจะต้องยื่นเอกสารเพื่อขอ “หนังสือรับรองแหล่งกำเนิดสินค้าถ่านหิน” 2) กรมการค้าต่างประเทศ 
นำหนังสือรับรองฯ ที่ได้จาก พพ. ไปยื่นต่อกรมการค้าต่างประเทศเพื่อขอใบอนุญาตส่งออกถ่านหิน 3) กรมศุลกากร เพื่อผ่านพิธีการส่งออก
	ตามประกาศของกระทรวงพาณิชย์ ว่าด้วยการส่งออกสินค้าออกไปนอกราชอาณาจักร (ฉบับที่ 86) 
พ.ศ. 2541 และระเบียบกระทรวงพาณิชย์ ว่าด้วยการอนุญาตให้ส่งถ่านหินออกไปนอกราชอาณาจักร พ.ศ. 2541 ข้อ 3 มีกำหนดว่า “จะอนุญาตให้ส่งถ่านหินดังกล่าวออกไปนอกราชอาณาจักรเฉพาะกรณีที่เป็นถ่านหินที่นำเข้ามาจากต่างประเทศแล้วส่งกลับออกไปในลักษณะเดิม หรือนำเข้ามาแปรรูปในประเทศแล้วส่งออกไปนอกราชอาณาจักร โดยผู้ส่งออกต้องแสดงหนังสือรับรองจาก กรมพัฒนาพลังงานทดแทนและอนุรักษ์พลังงาน (พพ.) ว่าถ่านหินดังกล่าว
มีแหล่งกำเนิดในต่างประเทศ พร้อมหลักฐานการซื้อขาย คือ สำเนาใบกำกับสินค้า หรือ สำเนาใบเสนอขาย
เพื่อประกอบการพิจารณาอนุญาต” 
	โดยหนึ่งในขั้นตอนที่สำคัญในการตรวจสอบเอกสาร คือ การวิเคราะห์เปรียบเทียบคุณสมบัติถ่านหิน 
ซึ่งได้มาจากหนังสือผลวิเคราะห์ถ่านหินที่ทางบริษัทผู้ส่งออกฯ นำตัวอย่างถ่านหินไปให้บริษัทเอกชนหรือหน่วยงานของรัฐทำการวิเคราะห์คุณสมบัติต่าง ๆ เช่น ค่าความร้อน ปริมาณฝุ่น ปริมาณซัลเฟอร์ เป็นต้น 
	ในปัจจุบันมีหน่วยงานหรือบริษัทที่ได้รับการรับรองจาก พพ. ดำเนินการวิเคราะห์คุณสมบัติถ่านหิน 
ทั้งหมด 3 แห่ง ประกอบด้วย 
	    1) มหาวิทยาลัยเทคโนโลยีพระจอมเกล้าธนบุรี (ภาครัฐ)
	    2) สถาบันวิจัยวิทยาศาสตร์และเทคโนโลยีแห่งประเทศไทย (วว.) (ภาครัฐวิสาหกิจ) 
	    3) บริษัท เอสจีเอส (ประเทศไทย) จํากัด (ภาคเอกชน)	
	เพื่อให้การสุ่มตัวอย่างถ่านหินเป็นไปอย่างเรียบร้อย เจ้าหน้าที่จาก พพ. จะเข้าไปตรวจสอบและ
ทำการสุ่มตัวอย่างถ่านหินเพื่อนำไปให้แก่ บริษัทหรือหน่วยงานที่ทำการวิเคราะห์คุณสมบัติถ่านหิน และเข้าตรวจสอบกรรมวิธีหรือกระบวนการแปรรูปถ่านหิน สถานที่กองเก็บถ่านหิน ขั้นตอนการดำเนินงานของบริษัท 
เพื่อใช้ประกอบการพิจารณาออกหนังสือรับรองแหล่งกำเนิดสินค้าถ่านหินต่อไป
	ปัจจุบัน พพ. ได้มีการสุ่มตรวจถ่านหินแล้วทั้งหมด 5 บริษัทผู้ส่งออกถ่านหิน และได้ออกหนังสือรับรองแหล่งกำเนิดสินค้าถ่านหินทั้งหมด 841 ฉบับ ปริมาณส่งออกรวม 167,667,465 กิโลกรัม (ข้อมูลตั้งแต่ 1 ม.ค. 58 ถึง 31 ก.ค. 61) 
	ปี
	จำนวนฉบับ
	ปริมาณ (ตัน)

	2558
	78
	25,639.243

	2559
	188
	37,377.315

	2560
	289
	51,139.249

	2561 (ม.ค.- ก.ค.)
	286
	53,511.658

